Alice se landdroshof in puin gelê | Netwerk24
06 Maart 2021 12:55
Die landdroshof in Alice in die Oos-Kaap is verwoes nadat 'n brand daar ontstaan het.
Volgens Steve Mahlangu, woordvoerder vir die departement van justisie en korrektiewe dienste, is dit nog 'n raaisel wat Vrydagmiddag tot die brand gelei het.
Die plaaslike polisie help in die ondersoek, sê Mahlangu in 'n verklaring.
Net die streekshof, wat in 'n afsonderlike gebou geleë is, het behoue gebly. Die landdroshofgebou, geleë in Long Marketstraat, is geheel en al verwoes.
Die landdroshof se gebou in Long Marketstraat, Alice, het Vrydagmiddag afgebrand. Dit is nog onseker hoe die brand ontstaan het. Foto: Zenathi Mbenya/Facebook
Niemand is in die voorval beseer nie, sê Mahlangu.
Die departementele provinsiale bestuur sal in die komende week dringend vergader om 'n weg vorentoe te bespreek.
Alice se inwoners sal hierna in kennis gestel word oor hoe die hof voortaan sake sal benader.
Nie die brandweer, polisie of buurtwag van Alice kon Saterdag telefonies bereik word om die voorval te bevestig nie.